TIBBIY XODIMLARNING O`RINDOShLIK ASOSIDA IShLASh TARTIBI O`ZGARTIRILDI

Endi shifokorlar uchun o`rindoshlik asosidagi ish vaqtining davom etishi bir oylik norma miqdorigacha belgilanishiga ruxsat berildi. Tibbiyot xodimlarining boshqa toifalari uchun esa oylik normaning yarmidan ortiq bo`lmasligi belgilandi. 
Mazkur qarorga muvofiq, Vazirlar Mahkamasining 2012 yil 18 oktyabrdagi 297-son bilan tasdiqlangan “O`rindoshlik asosida hamda bir necha kasbda va lavozimda ishlash tartibi to`g`risida”gi nizomiga ham qator o`zgartirishlar kiritildi. 
— Xodimning asosiy ishi mehnatning noqulay shart-sharoitlari bilan bog`liq bo`lgan holda o`rindoshlik asosida shunday noqulay shart-sharoitlarda ishlashini (jumladan, laboratoriya, rentgen, radiologiya va h.k.) taqiqlash, shuningdek, o`rindoshlik asosida ishlashning davomiyligi xodimlarga belgilangan ish vaqti normasining yarmidan ortiq bo`lishi mumkin emas, degan cheklov bekor qilindi, — deydi respublika sog`liqni saqlash vazirligi Iqtisodiyot, moliyalashtirish va istiqbolni aniqlash bosh boshqarmasi boshlig`i Mirazim Mirtalipov. — Yanada aniqroq qilib aytadigan bo`lsak, shifokorlar uchun har ikkala — asosiy va o`rindoshlik faoliyati noqulay shart-sharoitlar bilan bog`liq bo`lgan ishlarda ham ishlashiga ruxsat berildi. Bundan tashqari, byudjet tashkilotlarida bir necha kasb va lavozimda ishlaganlik, xizmat ko`rsatish zonasini kengaytirganlik, ish hajmi ko`payganligi uchun qo`shimcha haq to`lash miqdori bir necha kasb va lavozimda ishlagandagi lavozim maoshining 50 foizigacha ko`tarildi. Ilgari ushbu miqdor 30 foizni tashkil qilar edi. 
Ushbu qarorning amaliyotga joriy etilishi sog`liqni saqlash davlat tizimi tashkilotlari xodimlarini moddiy rag`batlantirish va ularning mehnatiga haq to`lash tizimini yanada yaxshilashga, aholining to`la hajmlarda tibbiy yordam olishiga, ko`rsatilayotgan tibbiy yordam sifati va samaradorligi oshishiga xizmat qiladi.